RECENZIJA ZA ODKRIVAMO GEOGRAFIJO, DELOVNI ZVEZEK ZA 6. RAZRED OSNOVNE ŠOLE

Vaje v tem delovnem zvezku dopolnjujejo učbenik dr. Jurija Senegačnika »Odkrivamo geografijo. Učbenik za 6. razred osnovne šole«. Vsebine v delovnem zvezku so v skladu s strukturo učne snovi v učbeniku, njihovo število pa ustreza obsegu posameznih tematskih sklopov. V prvem delu obravnava koncept geografije in njen položaj in pomen v družbi. V nadaljevanju obravnava tematike povezane s kartografijo, elementi zemljevidov in orientacijo s pomočjo zemljevidov. Pri tem avtor učence navaja tudi na uporabo novejših kartografskih pripomočkov z uporabo računalnika in pametnega telefona. V naslednjem večjem sklopu učenci s pomočjo vaj spoznavajo naravnogeografske značilnosti Zemlje, procese v Zemljini notranjosti in na površju ter reliefne oblike, ki pri tem nastanejo. Učenci s pomočjo vaj ponovijo tudi reliefne tipe in njihove značilnosti. V zadnjem sklopu vaj učenci spoznajo vodovje na Zemlji, kroženje vode in pomen voda za človeka. Poseben del je namenjen tudi problematiki onesnaževanja voda.

Vaje so strukturirane po težavnosti in obsegu. Tiste, ki so označene z znakom * (zvezdico), so zahtevnejše. Namenjene so preverjanju višjih ravni znanja. Vaje učence navajajo na samostojno razmišljanje in na povezovanje novega znanja s starim ter na uporabo veščin. V delovni zvezek je vključeno več vaj, kar učitelju omogoča pri pouku geografije ali pri domačem delu večjo možnost izbire. Menim, da bodo vaje pomagale pri preverjanju in utrjevanju znanja.

Podpisani menim, da je delovni zvezek skladen s sodobnimi spoznanji stroke geografije in primeren za potrditev.

